Document ID: 32005L0083

KOMISJONI DIREKTIIV 2005/83/EÜ,
23. november 2005,
millega muudetakse tehnika arenguga kohandamiseks sõidukite tekitatud raadiohäireid (elektromagnetilist ühilduvust) käsitleva nõukogu direktiivi 72/245/EMÜ I, VI, VII, VIII, IX ja X lisa
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ liikmesriikide mootorsõidukite ja nende haagiste tüübikinnitusega seotud õigusaktide ühtlustamise kohta, (1) eriti selle artikli 13 lõike 2 teist taanet,
võttes arvesse nõukogu 20. juuni 1972. aasta direktiivi 72/245/EMÜ sõidukite tekitatud raadiohäirete (elektromagnetiline ühilduvus) kohta, (2) eriti selle artiklit 4,
ning arvestades järgmist:
(1)
Direktiiv 72/245/EMÜ on üks direktiivi 70/156/EMÜ alusel kehtestatud tüübikinnitusmenetlust käsitlevatest üksikdirektiividest.
(2)
Elektri- ja elektroonikaseadmete elektromagnetilist ühilduvust käsitlevaid nõudeid ning nende katsetamist käsitlevaid sätteid on Rahvusvaheline Raadiohäirete Erikomitee (CISPR) ja Rahvusvaheline Standardiorganisatsioon (ISO) standardimise käigus pidevalt ajakohastanud. Seepärast lisatakse komisjoni direktiivi 2004/104/EÜ, (3) millega muudetakse direktiivi 72/245/EMÜ, viited katsemenetluste kohta, mis on kirjeldatud asjaomaste standardite viimastes väljaannetes.
(3)
Alates direktiivi 2004/104/EÜ jõustumisest on mitmed standardid asendatud uuemate versioonidega, kohandades neid tehnika arenguga. Seetõttu on vajalik direktiivis 72/245/EMÜ vastavate standardite viited ajakohastada.
(4)
Lisaks on vaja teha mõned keelelised parandused.
(5)
Seepärast tuleks direktiivi 72/245/EMÜ vastavalt muuta,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 72/245/EMÜ I, VI, VII, VIII, IX ja X lisa muudetakse kooskõlas käesoleva direktiivi lisaga.
Artikkel 2
1. Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 30. septembriks 2006. Liikmesriigid edastavad komisjonile viivitamata nende õigusnormide teksti ning kõnealuste õigusnormide ja käesoleva direktiivi vahelise vastavustabeli.
Liikmesriigid kohaldavad neid norme alates 1. oktoobrist 2006.
Kui liikmesriigid need õigusnormid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas vastu võetavate põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 23. november 2005

Labels: 7
8
20